Бродар (Војислав Илић)
Војислав Илић 

Без крмила свога, без правца и пута,
Брод занесен јури, тумара и лута.

Под немирним крилом разигране буре
И пена и талас у ковитлац јуре...

И суморни бродар, прекрстивши руке,
Мирно слуша холуј и његове звуке.

Он ништа не тражи, ни за чим не жуди,
Не вије се уздах из његових груди.

К'о устргнут цветак, што се гробу спрема,
Он за радост не зна — ал' ни страха нема.

јун 1883.

Извори 

 ''Војислав Илић: Лирско песништво, страна 185, Вук Караџић, Београд.

Војислав Илић